Међу десет најбољих тенисера света по први пут се нашао 18. јуна 2007. године, када је заузео 8. место. Следеће године, Мари је достигао финале Отвореног првенства Сједињених Америчких Држава 2008, у ком га је поразио Роџер Федерер. Играо је потом финала Отвореног првенства Аустралије 2010, Отвореног првенства Аустралије 2011. и Вимблдона 2012. Исте године, Мари је освојио златну медаљу у мушкој појединачној и сребрну медаљу у конкуренцији мешовитих парова на Летњим олимпијским играма 2012. у Лондону. На Летњим олимпијским играма 2016. одржаним у Рио де Жанеиру долази до своје друге златне медаље у појединачној конкуренцији. Освојио је три гренд слем титуле у каријери, на Отвореном првенству Сједињених Америчких Држава 2012. и Вимблдону 2013. и 2016.